Ritratt: Unsplash  Stazzjon tar-riċerka xjentifika Belġjan fl-Antartika bħalissa għaddej minn outbreak ta' Covid-19, minkejja li l-ħaddiema kienu mlaqqma kompletament u huwa bbażat f'wieħed mir-reġjuni l-aktar imbiegħda tad-dinja. Mill-anqas 16 mill-25 ħaddiema li jaħdmu fil- Princess Elisabeth Polar Station ħadu l-virus mill-14 ta' Diċembru 'l hawn. Skont uffiċjali l-każijiet mhumiex severi u s-sitwazzjoni mhix waħda drammatika. "Filwaqt li kien inkonvenjent li jkollok fi kwarantina ċerti membri tal-impjegati li qabadhom il-virus, dan ma affettwax b'mod sinifikanti x-xogħol tagħna fl-istazzjon," qal Joseph Cheek, project manager tal-Fondazzjoni Polari Internazzjonali. Hu spjega kif ir-residenti ngħataw l-opportunità li jitilqu fuq titjira fit-12 ta' Jannar. Iżda kollha wrew li jridu jibqgħu u jkomplu bix-xogħol tagħhom. L-ewwel każ pożittiv ġie rreġistrat fl-14 ta' Diċembru, fost tim li kien wasal sebat ijiem qabel. Huma u oħrajn li rriżultaw pożittivi tpoġġew fi kwarantina iżda l-virus kompla jinfirex. L-impjegati li jaslu fl-istazzjon iridu jkunu mlaqqma u ttestjati għall-Covid-19, hekk kif hemm ukoll żewġ tobba ta' emerġenza fl-istazzjon. L-istazzjon Princess Elisabeth huwa mħaddem mill-Fondazzjoni Polari Internazzjonali u daħal fis-servizz fl-2009. Mhux l-ewwel darba li stazzjonijiet tar-riċerka fl-Antartika ġew affettwati minn tifqigħa tal-coronavirus. Is-sena li għaddiet, numru ta' impjegati militari Ċileni bbażati fl-istazzjon ta' riċerka Bernardo O'Higgins ġew infettati wara li baħrin fuq vapur tal-provvista rriżultaw pożittivi għall-Covid-19.